His diebus, homo quidam cujus nomen erat Isaac, dedit Monasterio Besuensi mansum unum, qui est situs in pago Atoariensi, in villa quæ dicitur Lucus Medianus, et habet terminationes de una fronte Thilam fluvium procurrentem, de alia fronte stratam publicam. Donavit quoque supradictus Isaac eidem loco in fine, quæ dicitur mons Mainberti, in loco, qui dicitur Spinido, terræ jornales duos: in alio vero loco, qui dicitur Cabrario, jornales duos, et in alio, qui dicitur Fontinella, jornales tres. Ipsamque donationem Walcaudo, tunc temporis ipsius loci Abbati, et successoribus ejus perpetuo contradidit.